РЕШЕНИЕ ЗА ИЗПЪЛНЕНИЕ НА КОМИСИЯТА
от 6 юли 2011 година
за определяне на финансовото участие на Съюза в разходите, направени в контекста на спешните мерки, предприети за борба с инфлуенцата по птиците в Италия през 2009 г.
(нотифицирано под номер C(2011) 4774)
(само текстът на италиански език е автентичен)
(2011/401/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 4 от него,
като има предвид, че:
(1)
В съответствие с член 75 от Финансовия регламент и член 90, параграф 1 от Правилата за прилагане поемането на разходи от бюджета на Съюза се предхожда от решение за финансиране, в което се съдържат основните елементи на предполагащото разход действие и което е прието от институцията или от органите, на които институцията е делегирала правомощия.
(2)
С Решение 2009/470/ЕО се определят процедурите, уреждащи финансовото участие на Съюза при изпълнението на конкретни ветеринарни мерки, включително спешни мерки. С цел да помогне за възможно най-бързото ликвидиране на инфлуенцата по птиците Съюзът трябва да осигури финансово участие по отношение на приемливите разходи, направени от държавите-членки. Правилата относно процента, който трябва да се приложи спрямо разходите, направени от държавите-членки, са установени в член 4, параграф 3, първо и второ тире от посоченото решение.
(3)
В член 3 от Регламент (ЕО) № 349/2005 на Комисията от 28 февруари 2005 г. за определяне на правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета (2) са установени правилата относно приемливите разходи за финансова подкрепа от Съюза.
(4)
С Решение 2010/148/ЕС на Комисията от 5 март 2010 г. относно финансово участие на Съюза за спешните мерки за борба с инфлуенцата по птиците в Чешката република, Германия, Испания, Франция и Италия през 2009 г. (3) на Италия бе предоставено финансово участие на Съюза за спешните мерки за борба с инфлуенцата по птиците през 2009 г.
(5)
На 24 март 2010 г. Италия подаде официална молба за възстановяване на сумата от 966 694,15 EUR съгласно член 7, параграфи 1 и 2 от Регламент (ЕО) № 349/2005.
(6)
Изплащането на финансовото участие на Съюза трябва да бъде обвързано с действителното изпълнение на планираните дейности и с предоставянето от страна на компетентните органи на цялата необходима информация в рамките на установените срокове. Наблюденията, методът на изчисление на приемливите разходи и окончателните заключения на Комисията бяха съобщени на Италия в писмо, изпратено по електронна поща на 14 февруари 2011 г. В съответствие с критериите за допустимост, установени в Регламент (ЕО) № 349/2005, сумата от 552 110,80 EUR бе определена като неприемливи разходи. Съгласие от страна на Италия бе получено по електронна поща на 16 март 2011 г.
(7)
Италианските власти са изпълнили изцяло техническите и административните си задължения, както е предвидено в член 3, параграф 4 от Решение 2009/470/ЕО и в член 7 от Регламент (ЕО) № 349/2005.
(8)
С оглед на изложените по-горе съображения на този етап следва да се определи общият размер на финансовата подкрепа на Съюза по отношение на приемливите разходи, направени във връзка с ликвидирането на инфлуенцата по птиците в Италия през 2009 г.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансовото участие на Съюза в разходите, свързани с ликвидирането на инфлуенцата по птиците в Италия през 2009 г., се определя на 414 583,35 EUR.
Член 2
Адресат на настоящото решение, което по смисъла на член 75 от Финансовия регламент има силата на решение за финансиране, е Италианската република.
Съставено в Брюксел на 6 юли 2011 година.